Programul are ca scop „facilitarea accesului la finanţare pentru tinerii sub 26 de ani care nu au un loc de muncă sau care sunt în perioadă studiilor”, valoarea maximă a creditului fiind de „40.000 de lei”, arată documentul citat.

Potrivit proiectului, garanţia statului va fi de 80% şi se va acorda „prin Fondul de Garantare” (cel mai probabil, prin Fondul de Garantare a Creditelor pentru IMM -n.n.) şi „nu este nevoie ca tinerii să aibă venituri”.

Acelaşi proiect mai prevede că rata dobânzii va fi calculată după formula „ROBOR 3M plus 2%”, iar dobânda „este subvenţionată de stat”, durata creditului va fi de 5 ani.

„Destinaţia împrumutului va fi acoperirea nevoilor unui tânăr: educaţie, sănătate, cultură, sport”, se mai arată în documentul guvernamental. Iniţiator este - potrivit Programului Legislativ - Secretariatul General al Guvernului.